ཕ་ནི་ཕྱུགས་རིགས་ལ་དགའ་བ་དང་ཤིན་ཏུ་གཅེས་ཤིང་།མི་དམངས་ཀུང་ཧྲེའི་སྐབས་རུ་ཁག་གི་གཡག་པ་ཡིན་པས་གཡག་གི་རྩྭ་ཆུ་དང་ངལ་གསོའི་ཆེད་དུ་རང་ཉིད་ཀའ་ངལ་ཆེ་ཙམ་དང་གཉིད་ཉུང་ཙམ་ལས་ཉལ་རྒྱ་མ་བྱུང་ཡང་སྔ་ལངས་འཕྱི་ཉལ་གྱི་གཡག་རྩྭ་ཆུ་གང་བཟང་གི་ས་ལ་འབྱོར་ཐབས་བྱེད་པ་དང་།སྐབས་འགར་གཡག་གི་དོན་ལ་རུ་ཁག་གི་མགོ་ཁྲིད་ཙམ་མ་ཟད་ཧྲི་ཡོན་ཁ་ཤས་དང་ཡང་འགལ་ཟླ་ཆགས་ཀྱི་ཡོད།ཐེངས་ཤིག་ང་ཕ་དང་མཉམ་དུ་ལས་གྲྭ་ཞིག་ལ་མེ་ཤིང་སྐྱེལ་བར་སོང་བ་དང་མེ་ཤིང་བསྐྱལ་རྗེས་དེ་ནུབ་གཡག་དེ་གར་བཏགས་བཞག་ན་མི་འགྲིག་པ་མེད་ཀྱང་དུད་འགྲོ་གྲོད་སྟོང་འཇོག་སྲོལ་གཏན་ནས་མེད་པས།ཕྱི་དྲོ་དེ་རང་ལ་ལས་གྲྭ་ནས་ཐོན་པ་དང་ལམ་ཐག་རིང་པོ་ཞིག་བརྒྱུད་ནས་རྩྭ་ཆུ་བཟང་ས་ཞིག་ཏུ་འབྱོར་སྐབས་སུ་ཆུང་སྲིབ་མགོ་ཚུགས།ཕས་གཡག་དེ་དག་གི་སྒ་ཆས་བཤུས་ཚར་སྐབས་ས་རུབ་ཟིན་པས་ཁོང་གིསདོ་ནུབ་ང་གཉིས་སྐྱ་འགུམ་རྒྱག་རྒྱུ་རེདགསུངས།དེ་ཡང་རི་སྟེང་དུ་ས་རུབ་རྗེས་ནམ་མཁའི་སྐར་མ་དང་ནག་ཡོར་ཡོར་གྱི་དུད་འགྲོ་དེ་དག་གི་གཟུགས་དབྱིབས་ཙམ་ལས་གང་ཡང་མཐོང་རྒྱུ་མེད་པར་ཇ་སྐོལ་ཐབས་བྲལ་བས་ངེད་གཉིས་ཀྱིས་སྤགས་སྐམ་ཁ་གང་དོ་རེ་བཟས་ཏེ་ཉལ།འོན་ཀྱང་ར་ཅོ་རོང་རོང་གི་དུད་འགྲོ་དེ་དག་རིམ་བཞིན་ངེད་གཉིས་ཚུགས་བབས་ས་ལས་ཁ་བྲལ་ནའང་རྣ་བར་རྩྭ་ཟ་བའི་ཧྲ་སྒ་གསལ་པོ་ཐོས་རྒྱུ་ཡོད་པས་སྐབས་དེ་དུས་ཀྱི་ཕའི་སེམས་ནང་བདེ་བ་བརྗོད་ཀྱིས་མི་ལང་བ་ཞིག་ཡོད་པ་དང་བཞིན་ལ་འཛུམ་ཆུང་ཞིང་ངེས་པར་བསླེབས་ཡོད་ཀྱི་རེད།